

ที่ มท 0816.2/ว กรมส่งเสริมการปกครองท้องถิ่น

 ถนนนครราชสีมา กทม. ๑๐๓๐๐

 มีนาคม 256๔

เรื่อง แนวทางการจัดส่งนมโรงเรียน ภาคเรียนที่ ๒ ปีการศึกษา ๒๕๖๓ เพิ่มเติม

เรียน ผู้ว่าราชการจังหวัด ทุกจังหวัด

อ้างถึง หนังสือกรมส่งเสริมการปกครองท้องถิ่น ด่วนที่สุด ที่ มท ๐๘๑๖.๒/ว ๑๑๙๙ ลงวันที่ ๑๗ เมษายน ๒๕๖๓

สิ่งที่ส่งมาด้วย สำเนาหนังสือกรมปศุสัตว์ ที่ กษ ๐๖๑๓/ว ๘๑๔๓ ลงวันที่ ๑๘ มีนาคม 256๔ จำนวน 1 ชุด

 ตามที่กรมส่งเสริมการปกครองท้องถิ่นขอให้จังหวัดแจ้งองค์กรปกครองส่วนท้องถิ่นในพื้นที่
ที่ได้รับการจัดสรรงบประมาณค่าอาหารเสริม (นม) โรงเรียน ถือปฏิบัติตามประกาศคณะกรรมการอาหารนม
เพื่อเด็กและเยาวชน เรื่อง หลักเกณฑ์และวิธีการดำเนินงานโครงการอาหารเสริม (นม) โรงเรียน
ประจำปีการศึกษา ๒๕๖๓ ลงวันที่ ๑ เมษายน ๒๕๖๓ และประกาศคณะกรรมการอาหารนมเพื่อเด็กและเยาวชน
เรื่อง หลักเกณฑ์และวิธีการดำเนินงานโครงการอาหารเสริม (นม) โรงเรียน ประจำปีการศึกษา ๒๕๖๓ (ฉบับที่ ๒) ลงวันที่ ๑๓ เมษายน ๒๕๖๓ ความละเอียดแจ้งแล้ว นั้น

 กรมส่งเสริมการปกครองท้องถิ่นได้รับแจ้งจากกรมปศุสัตว์ จังหวัดราชบุรี ในฐานะประธานคณะอนุกรรมการขับเคลื่อนโครงการอาหารนมเพื่อเด็กและเยาวชน กลุ่มที่ ๕ ได้สอบถามความชัดเจน กรณีที่มีการปิดเรียน ด้วยสถานการณ์การแพร่ระบาดของโรคติดเชื้อไวรัสโคโรนา (COVID-19) ผู้ประกอบการผลิตภัณฑ์นมสามารถจัดส่งนมโรงเรียน ชนิด ยู เอช ที ให้กับเด็กนักเรียน ในราคา ๗.๘๒ บาท ต่อกล่อง และให้หน่วยจัดซื้อ
เพิ่มงบประมาณในการจัดซื้อให้กับผู้ประกอบการผลิตภัณฑ์นม ได้หรือไม่ จึงได้นำข้อหารือดังกล่าว
เสนอต่อที่ประชุมคณะกรรมการอาหารนมเพื่อเด็กและเยาวชน ครั้งที่ ๓/๒๕๖๔ เมื่อวันที่ ๑๒ มีนาคม ๒๕๖๔
โดยคณะกรรมการฯ มีมติเห็นชอบแนวทางการจัดส่งนมโรงเรียนในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ในภาคเรียนที่ ๒ ปีการศึกษา ๒๕๖๓ เพิ่มเติม ในการนี้ กรมส่งเสริมการปกครองท้องถิ่น ขอความร่วมมือจังหวัดแจ้งให้องค์กรปกครองส่วนท้องถิ่นที่ได้รับการจัดสรรงบประมาณค่าอาหารเสริม (นม) โรงเรียน ถือปฏิบัติ ดังนี้

 ๑. หลักการจัดส่งนมโรงเรียนในภาคเรียนที่ ๒ ปีการศึกษา ๒๕๖๓

 ๑.๑ การกำหนดชนิดนมโรงเรียน คือ วันที่โรงเรียนเปิดการเรียนปกติ ให้ปฏิบัติตามประกาศคณะกรรมการอาหารนมเพื่อเด็กและเยาวชน เรื่อง หลักเกณฑ์และวิธีการดำเนินงานโครงการอาหารเสริม (นม) โรงเรียน ประจำปีการศึกษา ๒๕๖๓ และในวันที่โรงเรียนปิดการเรียนการสอนให้ดื่มนม ชนิด ยู เอช ที

 ๑.๒ ให้คณะอนุกรรมการขับเคลื่อนโครงการอาหารนมเพื่อเด็กและเยาวชน ระดับกลุ่มพื้นที่
(๕ กลุ่ม) ดำเนินการประสานกับผู้ประกอบการในแต่ละกลุ่มพื้นที่ เพื่อขอความร่วมมือในการลดราคานม ชนิด ยู เอช ที ให้มีราคาเท่ากับนมชนิดพาสเจอร์ไรส์ ตามความสมัครใจ

/๒. แนวทาง…

-๒-

 ๒. แนวทางการจัดส่งนมโรงเรียน ภาคเรียนที่ ๒ ปีการศึกษา ๒๕๖๓ ในโรงเรียนที่ปิดการเรียนการสอนในสถานการณ์เนื่องจากการแพร่ระบาดของโรคติดเชื้อไวรัสโคโรนา 2019 (COVID-19) ดังนี้

 ๒.๑ ให้ผู้ประกอบการผลิตภัณฑ์นมที่ได้รับการจัดสรรสิทธิตกลงกับหน่วยจัดซื้อ
หรือโรงเรียน เพื่อกำหนดชนิดนมโรงเรียนที่ต้องการซื้อ หากมีปัญหาในการดำเนินการ ให้เป็นอำนาจ
ของคณะอนุกรรมการขับเคลื่อนโครงการอาหารนมเพื่อเด็กและเยาวชน ระดับกลุ่มพื้นที่ พิจารณากำหนดชนิดของนมเป็นรายกรณีไป ทั้งนี้ ตามงบประมาณที่หน่วยจัดซื้อมี

๒.๒ เด็กนักเรียนต้องได้ดื่มนม ครบ ๒๖๐ วัน ต่อปีการศึกษา ตามประกาศคณะกรรมการอาหารนมเพื่อเด็กและเยาวชน เรื่อง หลักเกณฑ์และวิธีการดำเนินงานโครงการอาหารเสริม (นม) โรงเรียน
ปีการศึกษา ๒๕๖๓

๒.๓ ราคาในการจัดซื้อนม ให้แต่ละชนิดเป็นไปตามประกาศคณะกรรมการอาหารนม
เพื่อเด็กและเยาวชน เรื่อง หลักเกณฑ์และวิธีการดำเนินงานโครงการอาหารเสริม (นม) โรงเรียน ปีการศึกษา ๒๕๖๓

จึงเรียนมาเพื่อโปรดพิจารณา

 ขอแสดงความนับถือ

 (นายประยูร รัตนเสนีย์)

อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

กลุ่มงานยุทธศาสตร์การพัฒนาการจัดการศึกษาท้องถิ่น

โทรศัพท์ 0 2241 90๐๐ ต่อ ๕๓๒๔

โทรสาร ๐ ๒๒๔๑ ๙๐๒๑ ต่อ ๓๑๘